lunedì 19 aprile 2010
Van de Sfroos a Pordenon
Alore.
Se un a nol cognòs Davide Van de Sfroos al è impussibil spiegâi in cheste cuatri riis cui che al è. Miôr che si fâsi un zîr pal web e al sinti alc par youtube, o magari alc lu met dopo finît chestes riis.
Vinars stât De Sfroos al jere a Pordenon, al Deposito Giordani, e jo par un pêl m'al pierdevi. Lu ai scuviert la dì prin di un trafilet volant let no mi visi dulà e insome, pos crodi se no levi!
De Sfroos lu ai cognossût cul disc Breva e Tivan, che m'al veve prestât une amie fiorentine in chei agns dulà che i CD si masterizavin e cuntun grum di fature. A mi sul imprin no mi jere plasût masse, o miôr, cualchi robe mi jere plasude une vore, ma tal complès no lu vevi scoltât masse.
A jerin timps dulà che il so cjantâ par laghee, il dialet comasc dal lâc, a lu viodevi ancjemò come une robe di nicchie, che mi faseve simpatie e che e coventave soredut par cjantâ robis ironichis; cjançons cun batudis e garbatui lenghistics. Mi plaseve di murì, par dî une, "El fiu del Guglielmo Tell" o "La Balera", che a jerin i tocs plui zuiarins.
Cumò 'nd è corude aghe sot i puints e soredut musiche tes mes orelis e notis inte ghitare di De Sfroos.
Nol è dome brâf, al è scuatis perfet.
Pica!, lu dîs cence pôre, al è un dai miôr discs vignûts fûr in Italie tai prin dîs agns dal Vincjeunesim secul. Almancul secont me, ma no crôt di jessi l'unic a pensale cussì. Cjançons che a contin une storie, misturant blues, rock, folk e lenghis diferentis intune maniere che e rive a jessi taronde e origjinâl.
E soredut fruibile.
Al è forsit un pecjât che il doprâ il laghee al dedi cuanchi cjavece a chest disc.
No altris furlans a varessin di cjapâ di esempli.
Di spes, e al è un discors che o ai viodût e sintût fâ in plui bandis, al somee che cuant che si à di produzi alc par furlan al basti chest par dâi une dignitât superiôr.
No je vere.
Une biele cjançon e je biele in ogni lenghe. Plui o mancul, sigûr, ma produzi une robe di cualitât al ven prin che la lenghe doprade par fâlu.
De Sfroos al tire fûr cjançons di cualitât.
Tant al è vêr che intal ultin disc si cjatin sedi par laghee, sedi par talian.
Dit chest dôs peraulis sul concert.
Biel.
No bielissim, no particolâr, ma biel. Di chei che ti lassin content, che ti fasin sintî un che al à gust di sunâ e sudâ e cjantâ par te che tu sês li a viodilu. Si viodeve che forsit a jerin stracs, par che a son in tour di une vite. Ma nissun al si è sparagnât.
Violin, ghitare, fisarmonighe/tastieris, bas, batarie e vos/ghitare a àn dât dut ce che podevin.
Metât vecju repertori e metât Pica!
Framieç il cjacarà cabarettistic di Davide, il so contâ lis cjançons.
Al un ator e si viôt.
E al è un poete e scritôr, e si sint.
Se us capite, se al torne des nestres bandis a sunâ, benpo, no stêt vê nancje un dubi. Vait!
E vonde.
Achì sot cualchi video:
Scrit di gelo stellato a lis 20:59 Etichetis: musiche passade pal friûl
Iscriviti a: Commenti sul post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn